
Beszámoló

A kert kialakításáról
Az óvodakert előkészítését a koronavírus-világjárvány árnyékában kezdtük május 11-én. Óvodánk a március közepén történt fenntartó által elrendelt bezárását követően ügyeleti renddel működött tovább, melyet csak néhány gyermek igényelt, ezért a kerti munkát május elején óvodapedagógusok, dajka nénik, pedagógiai asszisztensek részvételével végeztük el. A terület géppel történő megmunkálásához az önkormányzat nyújtott segítséget, majd ezt követően dughagymát, répát és zöldséget vetettünk a kertbe. Július 13-án mentorunk, Pauliczky Nóra meglátogatta óvodánkat, sok ötletet adva a répa felszedését követő, őszre tervezett kert kialakításához. Tanácsait, meglátásait figyelembe véve kezdjük meg a következő időszakot.

A gyerekek bevonásáról
6 csoportos óvodánkban 4 csoporttal (2 kis-középső, 2 nagy-középső csoport) tervezünk tevékenyen részt venni az óvoda kertjében. A kert gondozása nagyon jó lehetőséget teremt a természetben végbemenő változások, körforgások megfigyelésére, összefüggések felfedezésére, megértésére, a közvetlen tapasztalatszerzésre, a gondolkodásra nevelésre, a szabálytudat erősítésére, a felelősségteljes szemlélet kialakítására, a munka megbecsülésére. A gyerekek többsége öt és fél hónap után tért vissza az óvodai élet vérkeringésébe, ahol az őszi munkálatok kínálta lehetőségeket igyekszünk megtapasztaltatni. A gyermeki kíváncsiságra építve először megismerkedtünk az új eszközökkel. Az avargyűjtő kézi villa, a  lomb seprű, gereblye és a fém gyermektalicska összeszerelése után a csoportok a saját udvarrészüket tették rendbe, melyben minden gyermek nagy lelkesedéssel, örömmel segédkezett. 

Miben segített minket a programban való részvétel
 Ebben az évben kaptuk meg az óvodánk kert részét. Terveink szerint egy sportpálya, konyhakert és közlekedési park kerül kialakításra. Nagyon örültünk a pályázati lehetőségnek, mert pont beleillet elképzeléseinkbe. Mivel az Önkormányzat elég szűkös költségvetéssel bír, így nagy segítség számunkra, hogy nem kell megvennünk az eszközöket és a veteményezéshez szükséges magokat.


Miben újultunk meg

Az intézményünkhöz tartozó kertet a fenntartó Önkormányzat évekig használta, majd az elmúlt évben már ők sem. A pályázat kínálta esélyt megragadva óvodánk vezetője gondolt egy nagyot, és focipálya, közlekedési pálya valamint konyhakert kialakításának lehetőségét látta az elgazosodott, műveletlen területben. Pedagógiai programunkba jól illeszkedik egy óvodakert kialakítása, hiszen a havonta megtartott egészségheteinken a szülők és a konyha bevonásával igyekszünk a gyerekeket megismertetni minél többféle zöldséggel és gyümölccsel, melyek feldolgozásában is részt vesznek, fogyasztásuk változatos módon történik az adott hét során. Ehhez most már a saját óvodakertünkben biztosíthatjuk az alapanyagot, megismertetve a gyerekekkel a mag útját a földtől az asztalig. 

Milyen fejlesztések történtek
A kert kialakításához a fenntartó segítségét kértük. A talajmunkálatokat folyamatosan végzik. A locsoláshoz fúrott kutunk van, amiből szivattyú segítségével nyerünk majd vizet. Segítségül kapunk még egy embert is, aki ezeket a munkálatokat elvégzi. Próba jelleggel már használtuk a kertünk egy részét, ami jó tapasztalat szerzés volt, és rájöttünk, hogy az elhelyezésen változtatnunk kell, az egyszerűbb munkavégzés szempontjából.


Mik a terveink a jövőre nézve
Hosszú távon gondolkodunk mindenképpen. Szeretnénk a Pedagógiai Programunkba kiemelt feladatként kezelni. Fontosnak tartjuk a közvetlen megfigyelést, a játékos tanulást és a munka szerepét. Ki szeretnénk használni óvodánk helyi adottságait. Szeretnénk a gyerekeket olyan élményhez juttatni, ami a mai családok kevés részénél adatik meg. Már nem sokan termelnek zöldséget, gyümölcsöt a kertekben. A gyerekek a boltban látják csak ezeket az alapvető élelmiszereket. Nem láthatják a növekedés fázisait sem és nem tudják milyen, ha gondoskodni kell a növényekről. Szeretnénk ezt megtapasztaltatni minden gyermekkel, mint ahogyan azt is, hogy milyen eredménye van a kitartó munkának. Közben pedig olyan közösségi élmények gyűjtésére van lehetőség, amit csak ilyen formában tapasztalhatnak meg.

